CELEX: 32017D1425
Language: ro
Date: 2017-08-04 00:00:00
Title: Decizia (PESC) 2017/1425 a Consiliului din 4 august 2017 privind o acțiune a Uniunii Europene de stabilizare în Mopti și Segou

5.8.2017   
            
            
               RO
            
            
               Jurnalul Oficial al Uniunii Europene
            
            
               L 204/90
            
         DECIZIA (PESC) 2017/1425 A CONSILIULUI
   din 4 august 2017
   privind o acțiune a Uniunii Europene de stabilizare în Mopti și Segou
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28 alineatul (1),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:
   
               (1)
            
            
               La 21 martie 2011, Consiliul a salutat Strategia Uniunii Europene pentru securitate și dezvoltare în Sahel (denumită în continuare „Strategia UE pentru Sahel”), subliniind că Uniunea are un interes de durată în reducerea insecurității și consolidarea dezvoltării în regiunea Sahel.
            
         
               (2)
            
            
               La 9 februarie 2015, Consiliul și-a reafirmat angajamentul față de sprijinirea Mali pe drumul către dezvoltare, pace, reconciliere și stabilitate. În cadrul acestui proces este esențial ca guvernul din Mali să înregistreze progrese în ceea ce privește guvernanța, democrația, statul de drept, reforma sectorului justiției și al securității și lupta împotriva impunității.
            
         
               (3)
            
            
               În februarie 2017, guvernul din Mali a adoptat „Plan de Sécurisation Intégrée des Régions du Centre” (PSIRC) pentru a combate insecuritatea din ce în ce mai mare și pentru a restabili prezența administrației civile în regiunile centrale (Mopti și Segou) din Mali.
            
         
               (4)
            
            
               La 26 iunie 2017, Comitetul politic și de securitate (COPS) a convenit asupra Notei explicative pentru o acțiune de stabilizare în Mopti și Segou, pusă în aplicare de o echipă a UE de stabilizare, sub auspiciile Delegației Uniunii în Mali.
            
         
               (5)
            
            
               La 10 iulie 2017, Mali a adresat o scrisoare Înaltului Reprezentant al Uniunii pentru afaceri externe și politica de securitate (ÎR), prin care invită Uniunea să sprijine restabilirea administrației civile în regiunile centrale din Mali prin desfășurarea unei echipe de stabilizare,
            
         ADOPTĂ PREZENTA DECIZIE:
   Articolul 1
   Acțiunea UE de stabilizare
   (1)   Uniunea întreprinde o acțiune de stabilizare în Mopti și Segou. Acțiunea este pusă în aplicare de o echipă a UE de stabilizare, sub auspiciile Delegației Uniunii în Mali, având o fază operațională cu durata de 12 luni.
   (2)   Echipa UE de stabilizare își desfășoară activitatea în conformitate cu obiectivele prevăzute la articolul 2 și îndeplinește sarcinile prevăzute la articolul 3.
   (3)   ÎR este responsabil de punerea în aplicare a prezentei decizii.
   Articolul 2
   Obiective
   Echipa UE de stabilizare sprijină planurile și politicile naționale maliene prin consilierea autorităților maliene cu privire la reinstituirea și extinderea administrației civile în regiunile centrale din Mali, în conformitate cu standardele internaționale, cu obiectivul principal de a consolida și sprijini democrația, statul de drept, drepturile omului și egalitatea de gen prin consolidarea guvernanței generale în această zonă.
   Articolul 3
   Sarcini
   Pentru îndeplinirea obiectivelor acțiunii UE de stabilizare, echipa UE de stabilizare:
   
               (a)
            
            
               oferă consiliere autorităților maliene în Mopti și Segou cu privire la planurile și politicile naționale maliene, inclusiv cu privire la aspecte legate de guvernanță, și sprijină planificarea de către autoritățile maliene a activităților care vizează întoarcerea administrației civile în regiune, în strânsă coordonare cu toți actorii UE și cu programele relevante ale Uniunii în Mali;
            
         
               (b)
            
            
               oferă consiliere autorităților maliene în Mopti și Segou privind punerea în aplicare a activităților planificate menționate la litera (a), inclusiv prin sprijinirea unui dialog consolidat între autoritățile maliene și populațiile locale, cu un accent deosebit pe punerea în aplicare a Rezoluției 1325 (2000) a Consiliului de Securitate al Organizației Națiunilor Unite;
            
         
               (c)
            
            
               facilitează coordonarea interministerială în aspecte legate de guvernanță privind Mopti și Segou, precum și coordonarea dintre ministerele maliene relevante și guvernoratele din Mopti și Segou.
            
         Articolul 4
   Structura echipei UE de stabilizare
   (1)   Echipa UE de stabilizare completează acțiunea Delegației Uniunii în Mali și misiunile PSAC desfășurate în Mali. Echipa își desfășoară activitatea în Bamako, Mopti și Segou.
   (2)   Șeful echipei UE de stabilizare este șeful Delegației Uniunii în Mali.
   (3)   Șeful echipei UE de stabilizare este asistat de un șef de echipă adjunct pentru aplicarea curentă a acțiunii UE de stabilizare.
   (4)   SEAE identifică punctul de contact la sediul central pentru echipa UE de stabilizare.
   (5)   Delegația Uniunii în Mali furnizează sprijin logistic în regiune pentru echipa UE de stabilizare.
   Articolul 5
   Șeful echipei UE de stabilizare
   (1)   Șeful echipei UE de stabilizare asigură punerea în aplicare adecvată și eficace a sarcinilor echipei, inclusiv prin emiterea de instrucțiuni pentru șeful de echipă adjunct.
   (2)   Șeful echipei UE de stabilizare are răspunderea generală de a asigura îndeplinirea corespunzătoare a obligației de diligență a Uniunii.
   (3)   Șeful echipei UE de stabilizare răspunde de controlul disciplinar asupra echipei. În cazul personalului detașat, acțiunile disciplinare se exercită de către autoritatea națională care a dispus detașarea în conformitate cu normele sale naționale sau de către instituția în cauză a Uniunii care a dispus detașarea sau de către SEAE.
   (4)   Șeful echipei UE de stabilizare are responsabilitatea de a se asigura că luarea în considerare a perspectivei de gen este parte integrantă a acțiunii UE de stabilizare și că aceste activități fac obiectul coordonării cu biroul consilierului principal pe probleme de gen de la nivelul SEAE.
   (5)   Șeful echipei UE de stabilizare facilitează coordonarea activităților echipei cu cele întreprinse de statele membre și de misiunile PSAC ale Uniunii desfășurate în Mali.
   Articolul 6
   Personalul
   (1)   Echipa UE de stabilizare, inclusiv șeful său de echipă adjunct, este formată în principal din personal detașat de statele membre, de instituțiile Uniunii sau de SEAE. De asemenea, șeful echipei poate recruta personal, în funcție de necesități, pe bază de contract, în special în cazul în care funcțiile necesare nu sunt asigurate cu personal detașat de autoritatea care efectuează detașări.
   (2)   Fiecare autoritate care efectuează detașări suportă cheltuielile aferente oricărui membru al personalului pe care îl detașează la echipa UE de stabilizare, inclusiv cheltuielile de călătorie către și de la locul detașării, salariile, asigurarea medicală și indemnizațiile, altele decât diurnele, precum și indemnizațiile pentru condiții dificile de lucru și de risc.
   (3)   Fiecare autoritate care a detașat un membru al personalului răspunde de soluționarea tuturor reclamațiilor privind detașarea, fie din partea membrului respectiv, fie cu privire la acesta, și răspunde de introducerea eventualelor acțiuni împotriva persoanei detașate.
   (4)   Toți membrii personalului își îndeplinesc sarcinile și acționează în sensul intereselor acțiunii UE de stabilizare. Toți membrii personalului respectă principiile de securitate și standardele minime instituite prin Decizia 2013/C 190/01 a ÎR (1).
   Articolul 7
   Privilegii și imunități
   ÎR se asigură că personalul echipei UE de stabilizare beneficiază de aceleași privilegii și imunități ca și personalul Delegației Uniunii în Mali.
   Articolul 8
   Îndrumarea politică și monitorizarea din partea COPS
   COPS asigură îndrumarea politică pentru acțiunea UE de stabilizare și monitorizează punerea sa în aplicare, fără a aduce atingere responsabilităților ÎR.
   Articolul 9
   Raportare
   (1)   Șeful echipei UE de stabilizare furnizează rapoarte în scris către ÎR, către COPS și către alte grupuri de pregătire ale Consiliului o dată la patru luni după începutul fazei operaționale. De asemenea, șeful echipei UE de stabilizare efectuează rapoarte la cerere către COPS și către alte grupuri de pregătire ale Consiliului. Dacă este necesar, serviciile SEAE efectuează rapoarte către COPS și către alte grupuri de pregătire ale Consiliului.
   (2)   Șeful echipei UE de stabilizare prezintă Consiliului, ÎR și Comisiei, până la sfârșitul mandatului, un raport cuprinzător privind executarea mandatului.
   Articolul 10
   Dispoziții financiare
   (1)   Valoarea de referință financiară destinată acoperirii cheltuielilor legate de mandatul echipei UE de stabilizare este de 3 250 000 EUR.
   (2)   Toate cheltuielile se gestionează în conformitate cu normele și procedurile aplicabile bugetului general al Uniunii. Participarea persoanelor fizice și juridice la atribuirea unor contracte de achiziții de către șeful echipei UE de stabilizare este deschisă fără restricții. În plus, nu se aplică nicio regulă de origine pentru bunurile achiziționate pentru echipa de stabilizare.
   (3)   Șeful echipei UE de stabilizare răspunde de execuția bugetului. Gestiunea cheltuielilor face obiectul unui contract între șeful echipei UE de stabilizare și Comisie.
   Articolul 11
   Securitatea
   (1)   Delegația Uniunii în Mali răspunde de securitatea membrilor echipei și de asigurarea respectării cerințelor minime de securitate care sunt aplicabile personalului delegației.
   (2)   Șeful echipei UE de stabilizare respectă orientările furnizate de responsabilul regional cu securitatea în Mali pentru planificarea măsurilor de securitate, precum și pentru aplicarea lor adecvată și eficace de către echipă.
   (3)   Personalul echipei UE de stabilizare urmează un curs obligatoriu de pregătire în domeniul securității înainte de a-și prelua atribuțiile. De asemenea, personalul urmează cu regularitate sesiuni de reinstruire în teatrul de operații, organizate de responsabilul regional cu securitatea în Mali.
   Articolul 12
   Comunicarea informațiilor
   (1)   Echipa UE de stabilizare respectă principiile de securitate și standardele minime instituite prin Decizia 2013/C 190/01.
   (2)   ÎR este autorizat să comunice Misiunii multidimensionale integrate a Organizației Națiunilor Unite de stabilizare în Mali (MINUSMA), după caz și în conformitate cu necesitățile operaționale ale acțiunii UE de stabilizare, informații și documente clasificate ale UE până la nivelul „RESTREINT UE/EU RESTRICTED” care sunt generate în scopul acțiunii, în conformitate cu normele de securitate pentru protejarea informațiilor UE clasificate din Decizia 2013/C 190/01. În acest scop se pot adopta acorduri la nivel local.
   (3)   ÎR poate delega șefului echipei UE de stabilizare autorizațiile de comunicare a informațiilor, precum și capacitatea de a încheia acordurile menționate la prezentul articol.
   Articolul 13
   Coordonarea
   (1)   ÎR asigură coerența punerii în aplicare a prezentei decizii cu acțiunea externă a Uniunii în ansamblul său, inclusiv cu programele de dezvoltare ale Uniunii, cu reprezentantul special al Uniunii Europene pentru Sahel (RSUE pentru Sahel), precum și cu misiunea PSAC a Uniunii Europene în Mali (EUCAP Sahel Mali) și cu misiunea UE de instruire în Mali (EUTM Mali).
   (2)   Echipa UE de stabilizare asigură cu regularitate informarea misiunilor statelor membre în Mali.
   (3)   Echipa UE de stabilizare cooperează cu toți actorii internaționali relevanți, după caz, inclusiv cu MINUSMA.
   Articolul 14
   Reexaminarea
   SEAE efectuează o analiză post-acțiune, bazată inclusiv pe raportul cuprinzător privind executarea mandatului la care se face referire la articolul 9 alineatul (2), prezentând această analiză către COPS.
   Articolul 15
   Intrarea în vigoare și durata
   Prezenta decizie intră în vigoare la data adoptării sale și expiră la 31 octombrie 2018.
   
      Adoptată la Bruxelles, 4 august 2017.
      
         
            Pentru Consiliu
         
         
            Președintele
         
         M. MAASIKAS
      
   
   
      (1)  Decizia Înaltului Reprezentant al Uniunii pentru afaceri externe și politica de securitate din 19 aprilie 2013 privind normele de securitate pentru Serviciul European de Acțiune Externă (JO C 190, 29.6.2013, p. 1).